
A Down-szindrómás gyerekek óvodai és iskolai integrációja

Társadalmunk gyakran elhatárolódik az olyan mentálisan vagy fizikailag sérült emberektől, mint a Down-szindrómások, ennek lehetséges oka lehet, hogy a hétköznapi viselkedésük eltér a miénktől. Az óvoda és iskola azért meghatározó a Down-szindrómás egyének számára, mert a család után ezek a másodlagos szocializációs közegek újfajta valóságokkal ismertetik meg a személyt.
A dolgozatom céljául a Down-szindrómások integrálásának elemzését tűztem ki a Down-szindrómás fiatalok és szüleik, közeli hozzátartozóik szemszögéből vizsgálva a kérdést. Gyakori tendencia, hogy a Down-szindrómás gyerekek szülei kérdésekkel és kétségekkel küzdenek meg, hogy megfelelő döntést hoztak-e az óvoda és iskolaválasztás terén. Feltételeztem, hogy a társadalom integráló szemléletén túl szükség van az óvoda- és iskolapedagógusok munkájában egy egészséges szintű differenciálásra. A kutatáshoz olyan Down-szindrómás személyek vagy azok közeli hozzátartozói, pedagógusai válaszait vizsgáltam, akik visszaemlékeznek a sérült gyermek óvodai és iskolai életére.
A dolgozat első részében, a kutatást előkészítő elméleti részben a fogalmak tisztázására, a betegség megjelenésének, okainak és tüneteinek tisztázására kerül sor, majd a felzárkózási lehetőségeket és a jelenlegi törvényeket körüljárva megnézzük, mit tehet egy sérült gyerek szülője vagy pedagógusa.
Dolgozatom második részében esettanulmányokra épülő kvalitatív pedagógiai kutatásomat mutatom be. Kutatásom színteréül egy erdélyi Down-szindrómásokat tömörítő egyesületet választottam, kutatási módszerként pedig a félig strukturált interjút használtam. Személyes beszélgetés által két Down-kóros felnőtt személyt, szüleiket, nagyszüleiket és pedagógusaikat kerestem meg a gyerekkorukkal kapcsolatos kérdéseimmel.
Kutatómunkám fő kérdése és egyben leglényegesebb eleme, hogy milyen élménnyel maradnak az integrált óvodában és iskolában tanuló Down-szindrómás személyek az óvodai/iskolai életről, az ép társakkal eltöltött időről, közösségről. Az interjúk segítségével célom volt az is, hogy a pozitív és negatív élmények gyökerére, okára rávilágítsak.



